L 45/1412
ET
Euroopa Liidu Teataja
24.2.2022
KOMISJON KATSEPROJEKTID
PEATÜKK PP 02 — EUROOPA STRATEEGILISED INVESTEERINGUD (jätkub) PP 02 21
(jätkub)
PP 02 21 03
(jätkub) Samal ajal tunnustataks teenuseosutajaid, eelkõige Euroopa VKEsid ja idufirmasid, kes pakuvad keskkonnasõbralikke, tipptasemel tehnoloogiaid või innovaatilisi lahendusi, usaldusväärsete partneritena avalike teenuste jaoks nüüdisaegsete digitaalsete lahenduste pakkumisel.
Projekti väljatöötamisel tuleks kasutada uusimaid olemasolevaid teenuste kavandamise standardeid ning seda tuleks arendada dialoogis paljude sidusrühmadega, sealhulgas avaliku sektori asutuste ja VKEdega kogu liidus.
See toetaks haldusasutuste ajakohastamist kogu liidus, tugevdades jõupingutusi, et saavutada uuenduslike lahenduste tõhusama kasutuselevõtu kaudu Euroopa üleminek keskkonnahoidlikule majandusele.
See on ka oluline vahend liidu kodanike kaasamiseks.
Algatuse eesmärk on toetada ka komisjoni eesmärki soodustada digiüleminekut, millest saavad kasu kõik, sealhulgas kodanikud ja ettevõtjad.
Täieliku rakendamise korral aitab projekt kaasa järgmiste liidu eesmärkide saavutamisele: a) digitaalstrateegia, b) uus VKEde strateegia, c) tööstusstrateegia ja d) Euroopa roheline kokkulepe.
Algatus annab olulise panuse ka uude e-valitsuse tegevuskavasse, mille ettevalmistustööd on juba käimas, ning vastab digitaalvaldkonnaga seotud kasvavatele vajadustele.
Uuenduslik GovTech-platvorm ning kulutõhusate ja keskkonnasõbralike ettevõtete pakutavad lahendused aitavad veelgi kaasa liidu majanduse taastamisele, mis on COVID-19 pandeemia järgses reaalsuses kriitilise tähtsusega.
Katseprojekt saavutab oma eesmärgid, ühendades ülalt-alla-meetmed, alt-üles meetmed ja kodanike seisukohti käsitlevad otsesed uuringud.
Ülalt-alla-meetmed
Selle meetme eesmärk on kaasata avaliku halduse asutused prognoosimisse, et edendada nende strateegiate ja digitaalsete lahenduste rakendamise tegevuskavade kooskõlastamist.
Sellega toetab projekt avalike teenuste ühtlustamist ja aitab kaasa Euroopa jätkusuutlikule üleminekule.
Kiiresti muutuva ökosüsteemi dünaamika paljastamiseks kasutatakse stsenaariumide koostamise lähenemisviisi koos edulugude jagamisega.
Samuti tuleks selgitada välja olukorrad, kus digitaalsete lahenduste kasutamine ja ühine hankimine haldusasutuste poolt võib luua VKEdele ja idufirmadele uusi võimalusi.
Analüüsiga toetatakse jõupingutusi digitaalsete lahenduste kasutamiseks avalikus halduses, et saavutada ELi strateegilised eesmärgid, muu hulgas seoses võitlusega kliimamuutuste vastu ja digiülemineku edendamisega.
Alt-üles meetmed
Selle meetme eesmärk on luua side kiiresti kasvava GovTech-ökosüsteemiga, et koguda ideid, mis aitavad haldusasutustel digilahendusi kasutusele võtta.
See toetab ühe ühise platvormi väljatöötamist või kasutamist, et koguda teavet probleemide kohta ja võimaldada teistel haldusasutustel anda panus või moodustada osa konkreetse probleemiga seotud konsortsiumist ning hankida teenuseosutajatelt lahendusi.
Katseetapis peaks meede keskenduma ideedele, mis toetavad üht või mitut liidu eesmärki, mis on nimetatud komisjoni poolt 2020. aastal esitatud strateegilistes dokumentides.
Näiteks: katseprojektiga „Digitaalsete standardite taaskasutus VKEde toetamiseks“ käivitatud ja 2019. aasta eelarves heaks kiidetud digitaalse innovatsiooni väljakutset võib kasutada inspiratsiooniallikana, arvestades, et see vorming on osutunud edukaks, et kaasata suurt hulka osalejaid ja tellida rahvalt innovaatilisi ideid (*).